Komisjoni otsus,

2. juuni 1999,

pettuste, korruptsiooni ja muu ühenduste huve kahjustava ebaseadusliku tegevuse tõkestamisega seotud sisejuurdluse tingimuste kohta

(teatavaks tehtud numbri SEK(1999) 802 all)

(1999/396/EÜ, ESTÜ, Euratom)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artiklit 218,

võttes arvesse Euroopa Söe- ja Teraseühenduse asutamislepingut, eriti selle artiklit 16

võttes arvesse Euroopa Aatomienergiaühenduse asutamislepingut, eriti selle artiklit 131,

ning arvestades, et:

(1) Euroopa Parlamendi ja nõukogu määruses (EÜ) nr 1073/1999 [1] ja nõukogu määruses (Euratom) nr 1074/1999 [2] Euroopa Pettustevastase Ameti (edaspidi "amet") juurdluse kohta on sätestatud, et amet peab algatama ja korraldama haldusjuurdluse EÜ või Euratomi asutamislepingutega või nende alusel asutatud institutsioonides ja asutustes;

(2) komisjoni moodustatud ameti ülesannete hulka kuuluvad peale finantshuvide kaitse kõik meetmed, mis on seotud ühenduse huvide kaitsega eeskirjade eiramise eest, mis võib kaasa tuua haldus- või kriminaalmenetluse;

(3) pettustevastase võitluse ulatust tuleks avardada ja selle tõhusust suurendada, kasutades olemasolevat kogemust haldusjuurdluse valdkonnas;

(4) seetõttu peaks komisjon oma haldusliku iseseisvuse alusel usaldama ametile sisehaldusjuurdluse korraldamise, mille eesmärk on avastada rasked olukorrad seoses ametikohustuste täitmisega, mis võivad endast kujutada ühenduste ametnike ja teenistujate selliste kohustuste täitmata jätmist, mis on nimetatud Euroopa ühenduste ametnike personalieeskirjade ja ühenduste muude teenistujate teenistustingimuste (edaspidi "personalieeskirjad") artiklis 11, artikli 12 teises ja kolmandas lõigus, artiklites 13, 14 ja 16 ning artikli 17 esimeses lõigus, mis kahjustab ühenduste huve ja võib kaasa tuua distsiplinaar- või vajaduse korral kriminaalmenetluse, või avastada tõsiseid üleastumisi, millele on osutatud personalieeskirjade artiklis 22, või avastada personalieeskirjadega reguleerimata komisjoni liikmete või komisjoni personali liikmete samalaadsete kohustuste täitmata jätmist;

(5) sellist juurdlust korraldades tuleks täielikult järgida Euroopa ühenduste asutamislepingute asjakohaseid sätteid, eelkõige privileegide ja immuniteetide protokolli, ja nende rakendussätteid ning personalieeskirju;

(6) sellist juurdlust tuleks kõigis ühenduse institutsioonides ja asutustes korraldada samaväärsetes tingimustes; kõnealuse ülesande määramine ametile ei tohiks mõjutada institutsioonide ja asutuste endi kohustusi ega mingil viisil vähendada asjaomaste isikute õiguskaitset;

(7) kuni personalieeskirjade muutmiseni tuleks ette näha praktiline kord, mis sätestaks, kuidas komisjoni liikmed ja ametnikud ning teenistujad peaksid sisejuurdluse sujuvaks läbiviimiseks koostööd tegema;

(8) komisjoni 14. juuli 1998. aasta otsus, mis käsitleb pettustevastase võitluse kooskõlastamise töökonna poolseid juurdlusi, ning selle 9. detsembri 1998. aasta rakenduseeskirjad tuleks kehtetuks tunnistada,

ON VASTU VÕTNUD JÄRGMISE OTSUSE:

Artikkel 1

Kohustus ametiga koostööd teha

Komisjoni peasekretärilt, teenistustelt ja kõigilt ametnikelt või teenistujatelt nõutakse täielikku koostööd ameti töötajatega ja kogu juurdluseks vajaliku abi andmist. Sel eesmärgil esitavad nad ameti esindajatele kogu vajaliku teabe ja selgitused.

Ilma et see piiraks Euroopa ühenduste asutamislepingute asjakohaseid sätteid, eelkõige privileegide ja immuniteetide protokolli, ja nende rakendussätteid, teevad komisjoni liikmed ametiga täielikku koostööd.

Artikkel 2

Kohustus esitada teavet

Komisjoni ametnik või teenistuja, kes saab teada tõenditest, mille alusel võib eeldada võimalikke pettuse-, korruptsiooni- või muu ühenduste huve kahjustava ebaseadusliku tegevuse juhtumeid või raskeid olukordi seoses ametikohustuste täitmisega, mis võivad endast kujutada ühenduste ametnike ja teenistujate kohustuste täitmata jätmist, mis võib kaasa tuua distsiplinaar- või vajaduse korral kriminaalmenetluse, või personalieeskirjadega reguleerimata komisjoni liikmete või komisjoni töötajate samalaadsete kohustuste täitmata jätmist, teatab sellest viivitamata oma teenistuse juhile või peadirektorile või juhul, kui ta peab seda vajalikuks, komisjoni peasekretärile või otse ametile.

Komisjoni peasekretär, peadirektorid ja teenistuste juhid edastavad viivitamata ametile kõik neile teadaolevad tõendid, mille alusel võib eeldada esimeses lõigus nimetatud eeskirjade eiramist.

Komisjoni ametnikke või teenistujaid ei tohi mingil juhul kohelda ebaõiglaselt või diskrimineerivalt esimeses ja teises lõigus nimetatud teabe edastamise tõttu.

Komisjoni liikmed, kes saavad teada esimeses lõigus nimetatud asjaoludest, teatavad sellest komisjoni presidendile või, kui nad peavad seda vajalikuks, otse ametile.

Artikkel 3

Julgeolekubüroo abi

Ameti direktori taotluse korral abistab komisjoni julgeolekubüroo ametit juurdluse praktilisel korraldamisel.

Artikkel 4

Huvitatud poolele teatamine

Kui kahtluse alla satub komisjoni liige, ametnik või teenistuja, teatatakse huvitatud poolele kiiresti, kui see ei kahjusta juurdlust. Mingil juhul ei tohi pärast juurdluse lõppemist teha nimeliselt komisjoni liikmele, ametnikule või teenistujale osutavat järeldust, ilma et huvitatud poolele oleks antud võimalust väljendada oma seisukohti kõigi temaga seotud asjaolude kohta.

Juhul kui juurdluse huvides on vajalik täielik salajasus ja on vaja kasutada siseriikliku õigusasutuse pädevusse kuuluvat juurdlusmenetlust, võib komisjoni liikme, ametniku või teenistuja oma seisukohti esitama kutsumise kohustuse täitmist vastavalt komisjoni presidendi või peasekretäri nõusolekul edasi lükata.

Artikkel 5

Teave juurdluse lõpetamise kohta edasisi meetmeid võtmata

Kui pärast sisejuurdlust ei saa algatada kohtuasja komisjoni liikme, ametniku või teenistuja vastu, kelle vastu on esitatud väiteid, lõpetatakse teda käsitlev sisejuurdlus edasisi meetmeid võtmata ameti direktori otsusega, kes teatab sellest huvitatud poolele kirjalikult.

Artikkel 6

Puutumatusest vabastamine

Iga siseriikliku politsei- või õigusasutuse taotlus komisjoni ametniku või teenistuja kohtupuutumatusest vabastamiseks seoses võimalike pettuse-, korruptsiooni- või muu ebaseadusliku tegevuse juhtumitega edastatakse arvamuse saamiseks ameti direktorile. Kui puutumatusest vabastamise taotlus käsitleb komisjoni liiget, teatatakse sellest ametile.

Artikkel 7

Kehtetuks tunnistamine

Käesolevaga tunnistatakse kehtetuks komisjoni 14. juuli 1998. aasta otsus, mis käsitleb pettustevastase võitluse kooskõlastamise töökonna poolseid juurdlusi, ning selle 9. detsembri 1998. aasta rakenduseeskirjad.

Artikkel 8

Jõustumiskuupäev

Käesolev otsus jõustub 1. juunil 1999.

Brüssel, 2. juuni 1999

Komisjoni nimel

eesistuja

Jacques Santer

[1] EÜT L 136, 31.5.1999, lk 1.

[2] EÜT L 136, 31.5.1999, lk 8.

--------------------------------------------------